Vrou maak gru-vonds by buurvrou se huisArgieffoto WAARSKUWING: Inligting in die berig is grafies van aard en kan sensitiewe lesers ontstel. ŉ Vrou van Kimberley het Dinsdagmiddag dadelik die polisie ontbied toe sy ŉ gru-vonds op haar buurvrou se erf maak. Sers. Majang Skalkie, Noord-Kaapse polisiewoordvoerder, sê die vrou het afgekom op ŉ skedel wat vermoedelik dié is van haar buurvrou Elizabeth Nobantu Dube, wat op 27 Junie 74 jaar oud geword het. Dube se woonplek was nie gesluit nie, maar die buurvrou wou nie alleen die huis binnegaan nie en het gewag dat die polisie opdaag, vertel Skalkie. “Binne-in die huis het ons beamptes op ŉ vrou se ontbinde onderlyf en haar vier honde afgekom.” Dube se stiefdogter het haar aan haar klere uitgeken, sê Skalkie, maar forensiese ondersoekers probeer nog die oorsaak van haar dood vasstel. “Dis moeilik omdat net haar onderlyf en bene in die huis gekry is, maar dit lyk asof sy geruime tyd gelede dood is.” Die polisie, wat vermoed die honde het hul eienaar se skedel buitentoe gedra, het die diere na die plaaslike DBV vir versorging gebring.